
«Estat d'emergència». Direcció: Joan Ramon Graell, amb l’ajudantia de Joan Arqué i Špela Vodeb. Autoria: creació col·lectiva. Dramatúrgia: Joan Arqué. Moviment: Špela Vodeb. Interpretació: Maria Palma Borràs, Lara Renard García, Carlos Francos Peré, Gabriel Salaün Rivalland, Júlia Clarà Badosa, Raimon Mató Rabassedas, Bruno Toso del Valle. Il·luminació i espai escènic: Adrià Pinar. Composició musical: Xavier Janué (The Built in Band), Sergi Fàbregas, Lorenzo Porcaro (Singleview). Veus en off: Roser Borràs Batlle, iaia Joanita. Disseny del so: Roger Julià. Vestuari: Rosa Lugo Fàbregas. Fotografies: Marta Garcia Cardellach. Vídeo promocional: Julià Rocha Pujol. Producció executiva: Col·lectiu La Persiana / Griselda Juncà. Cap de producció: Téntol / Clara Matas. Coordinació tècnica: Rat Serra. Tècnics: Roger Giménez, Ton Mentruit. Estudiant en pràctiques (ERAM): Aram Pou. Agraïments: Adriana Partal, Leandre Ribera, Escola de Circ Rogelio Rivel, Cia Voël, Cia. Hotel Iocandi, Tub d'Assaig, Manel Rosés. Una coproducció del Grec 2020 Festival de Barcelona i el Departament de Cultura de la Generalitat de Catalunya. Amb el suport de La Vela de l'Estruch de l'Ajuntament de Sabadell i la complicitat de quinze grans equipaments escènics municipals de Catalunya: Teatre Principal (Vilanova i la Geltrú), Atrium Viladecans (Viladecans), Teatre Jardí (Figueres), Teatre Auditori Felip Pedrell (Tortosa), Teatre Principal (Olot), Teatre Zorrilla (Badalona), Teatre de la Llotja (Lleida), Teatre Cal Bolet (Vilafranca del Penedès), Teatre Kursaal (Manresa), Teatre Josep Maria de Sagarra (Santa Coloma de Gramenet), Teatre Principal (Sabadell), Teatre Atlàntida (Vic), Teatre Auditori (Sant Cugat del Vallès), Teatre Municipal (Girona) i Fira Trapezi Reus​. Residències: La Central del Circ i Teatre Principal de Sabadell. Sala Maria Aurèlia Capmany, Mercat de les Flors, Barcelona. Del 28 al 30 de juliol.

_______________________________________________________________
Amb ajustos, serà una peça rodona

La primera Producció Nacional de Circ de Catalunya ha arribat en el pitjor (i millor) dels moments. El pitjor perquè ha patit el confinament i afrontar el calendari d'estrena quan encara falta ajustar i arrodonir. El millor perquè la precarietat que denunciava l'espectacle s'ha multiplicat amb l'actual situació. Han trobat un preciós fil amb la conversa per telèfon de la iaia amb diferents intèrprets que aporta tot el contingut, l'humor i l'emoció de la peça.

El treball és un notable exercici de combinació de disciplines: des del funambulisme a la doble barra fixa, el trapezi, el mà a mà i, evidentment, la bàscula. La construcció de l'espai també és molt suggerent perquè basteix l'esquelet d'un carpa dins d'un escenari, només traçat amb cordes que, a mesura que avança l'espectacle es van utilitzant. L'arrencada amb una sardana ballant l'himne del circ també és de traca. Segurament, per la premura de temps, s'ha treballat principalment les coreografies corals que han acabat sent un altre dels mèrits de la peça.

Per ara, hi ha dos mons musicals. És molt suggerent el que creen els mateixos intèrprets (amb un clarinet, una guitarra, o picant de mans i amb les sabates, que prenen forma de sintonia perquè es van gravant pistes en loop); la música enllaunada, en canvi, serveix per a il·lustrar les accions més acrobàtiques però que es noten tallades per fer evident el final del número. Són necessàries accions de diferents velocitats (i músiques) per donar-li ritme a la peça. A hores d'ara, el que es troba a faltar més en la peça és la dramatúrgia que vinculi els diferents números acrobàtics (de força, risc i equilibri) amb la denúncia de la precarietat de la peça. no s'entén la lluita entre la parella, ni els crits de queixa, no queden ben travats en la dramatúrgia encara. Però quan s'aturen una estona i es posen a parlar amb la iaia pel telèfon (seria ideal disposar de microfonia dalt del trapezi) tot casa i es fa evident.

A l'estrena, van voler ensenyar un petit vídeo sobre les dificultats de decidir com avançar un espectacle, amb els artistes confinats a casa seva. Ja queda molt clara la dificultat quan, enmig de la sardana inicial, la música s'atura, els músics se separen un metre l'un de l'altre i segueixen ballant, però de seguida es desintegra aquell joc, aquella unió tant preciosa inicial. El vídeo seria ideal si es posés coma presentació al vestíbul del teatre, en loop. Com quasi sempre, el circ connecta quan es veu la força i la relació de complicitat dels intèrprets. El circ es plaent quan els artistes disfruten. Si es vol remarcar els moments de dolor i lluita han de quedar molt ben explicats per no desorientar l'espectador.

La llum de guàrdia fa pampallugues, com un vaixell a la deriva. El seu empeny, el de la Producció Nacional del Circ és dignificar aquesta professió i donar-li una cobertura amb la gira. Per ara, ja hi ha 15 municipis que tenen previst contractar-los. Un principi esperançador. Si s'ajusten els petits buits dramatúrgics i d'encadenació d'accions en aquests mesos, celebraran molt haver fet la tria. I no dubtaran a repetir l'aventura.
Jordi Bordes, Recomana, 29 juliol 2020
La Producció Nacional de Circ emprèn el vol

Mai un títol havia estat tan adient. «Estat d’Emergència». Així, en majúscules, com fan els alemanys. Aquest és el títol de la Producció Nacional de Circ, muntatge que s’estrenarà al Festival Grec. Sí, sí, aquest Grec. El Pla d’Impuls del Circ, inclòs al Pla Integral del Circ impulsat pel Departament de Cultura de la Generalitat de Catalunya i l’Associació de Professionals del Circ de Catalunya (APCC), conté onze mesures que es duen a terme amb la complicitat de diversos municipis, entitats i institucions. I aquesta és la mesura-estrella o, com a mínim, la més vistosa de totes. El pròxim 28 de juliol «Estat d’Emergència» s’estrenarà al Mercat de les Flors, i a l’hivern i la primavera del 2021 el muntatge girarà per quinze municipis catalans. Sí, he utilitzat el futur, i no el condicional, expressament. A casa sempre hem sigut molt optimistes.

La tirallonga d’institucions implicades en aquest muntatge fa feredat. Coproducció del Departament de Cultura i del Grec. Producció executiva del Col·lectiu La Persiana, amb suport de La Vela de L’Estruch, i residències a La Vela, La Central del Circ i el Teatre Principal de Sabadell. No diré res. Però Francesc Trabal aprova aquest muntatge. El Pla d’Impuls del Circ està finançat majoritàriament pel Departament de Cultura, amb aportacions esporàdiques de l’Ajuntament de Barcelona i l’Institut Ramon Llull. Compta amb la col·laboració del Centre de les Arts del Circ Rogelio Rivel, L’Ateneu Popular 9 Barris, La Central del Circ, La Vela de L’Estruch, la Xarxa d’Espais de Circ de Catalunya (XECC) i Nilak, més la complicitat d’una quinzena de municipis catalans. Amb Estat d’Emergència, així com amb tot el Pla d’Impuls del Circ, es vol donar visibilitat al circ català i fer possible que arribi al màxim possible de públic. Però potser que parlem de l’espectacle, oi?

Divendres passat, la Laia Serch —l’estupenda fotògrafa i dissenyadora de Núvol— i servidor de vostès vam anar a Sabadell a veure un passi d’«Estat d’Emergència». “Intenteu evitar les hores punta”, diuen amb sarcasme les pantalles dels trens de Rodalies. Un cop al Teatre Principal de la cocapital del Vallès Occidental, va ser arribar i moldre: vam poder saludar breument els artistes, que tot just acabaven l’escalfament, i intercanviar quatre paraules amb el Joan Ramon Graell, director de l’espectacle, i la Clara Matas, la productora. Amb el Joan Ramon ja ens coneixíem: a l’abril vaig fer-li una entrevista telefònica. A la Clara ens l’hem anat trobant en diversos projectes. Coses de ser un país petit. El Joan Arqué, dramaturg de l’espectacle, també corria per allà. La Špela Vodeb, ajudanta de direcció i responsable del moviment, seia darrere meu. El dissenyador de la il·luminació, Adrià Pinar, encara corregia la posició d’algun focus durant la funció.
«Estat d’Emergència» parla de col·lapses, caigudes i emergències diverses (mediambientals, polítiques, econòmiques i sanitàries). L’espectacle està protagonitzat per set artistes emergents: tots tenen entre 20 i 30 anys i han passat per l’escola Rogelio Rivel. Poc s’imaginava, tot l’equip artístic i tècnic, que després de poder assajar dues setmanes a L’Estruch haurien de continuar la creació des de casa. El muntatge, un cop vist —i entenent que onze dies abans de l’estrena encara s’han de polir moltes coses— no és complaent ni fàcilment digerible. És natural. Els moments d’incertesa que estem vivint havien de quedar reflectits en una creació que ha estat en perill en més d’una ocasió. Sense anar més lluny, mentre veia la funció divendres passat m’arribaven missatges al mòbil dient que es cancel·lava el Grec.

A l’escenari del Teatre Principal de Sabadell, aliens a tot allò que passava a les xarxes, els artistes seguien pujant i baixant, caient i aixecant-se, ignorant la guerra política i comunicativa que s’estava produint en aquells moments. Qui diu que no són ells —els emergents, els que tenen el futur més incert, els que estan a la corda fluixa— aquells que ens salvaran a nosaltres? De moment els anirem a veure. I desitjarem que aquest «Estat d’Emergència» tingui una vida ben llarga i profitosa. Perquè, ai amigues, em sembla que tenim estat d’emergència per una bona estona.
Oriol Puig Taulé, Núvol, 29 juliol 2020

